Hele bydelen er full av frisører: det er som om meglere og frisører er hemmelig forbundet.

Vetle Lid Larssen

16. apr. 2015 21:27 Sist oppdatert 17. april 2015

En gang lå det en fiskebutikk nedi gaten her.Den ble omgjort til eiendomsmegler.

Det gjorde også apoteket, jernvarehandelen på hjørnet, skobutikken og den hyggelige kaffebaren ved trikkestoppet. Fem eiendomsmeglere på rad, som tilbyr to rom og kjøkken i Schleppegrells gate, «en perle av gull», til 9 millioner, med panoramautsikt til søppelstativet.

Innenfor rutene til meglerne skimter vi det nye presteskapet; 19-årige gullmeglere med fuglebryst og rødstripete Corneliani-skjorte, og smale, avgnagde jenter med mørkeblå pumps og masse tenner. Det er ikke så lenge siden man sa at «den Gud ikke ga hjerne, ga han vinkler og stjerne», men slik er det ikke lenger: Han gir dem brevkurs i eiendomsmeg­ling, Montblanc-penn med safir og frekkhetens nådegave: Ald­ri har så mange lavt utdannede mennesker gjort så lite og tjent så mye.

Der megleren mangler enhver eksistensberettigelse, har frisøren tusen

Straks eiendomsmeglerne har bitt seg fast i en bydel, følger deres alter ego som en skygge: frisørene.

Frisørene tar de lokalene som er igjen i gaten, maler dem sjokkrosa og henger opp en tsjekkiskprodusert lysekrone i fake krystall i taket: «Klipp» «Sprett», «Spaghetti», «Hårfin»: hele bydelen er full av frisører: det er som om disse to yrkesgruppene, meglere og frisører, er hemmelig forbundet.

Sjelden er så mye hår blitt klippet så lite til så høye priser. En gjennomsnittlig herreklipp koster nå 1850 kroner, og da klippes håret slik at det to timer senere er umulig å se at noe har skjedd og to uker etterpå er dobbelt så langt som det var — og må klippes på nytt.

Er det fullt hos én frisør, kan man bare velge den neste.

Men hvem vil bo i et nærområde med bare frisører?

Da blir det ny tur til megleren, som aldri dukker opp til avtalt tid fordi han enten er svindeltiltalt eller henter Teslaen hos Snapdrive, og i mellomtiden er det ikke noen andre tilbud i nærheten enn å gå til frisøren.

Men én forskjell finnes:

Der megleren mangler enhver eksistensberettigelse, har frisøren tusen:

Min frisør fungerer også som psykolog, hundepasser, coach, reisekonsulent og minibank. Hun klapper, vasker, masserer, krøller, tørker, grer, synger, serverer kaffe, ukeblader, skonroker og endeløse tips til interiørløsninger hentet fra et av hennes mange vakre hjem i inn- og utland. Hun er orientert om alt, kjenner alle, er festlig, kvikk, velstående og snill.

I et øyeblikk møter man sitt eget nakne blikk i frisørspeilet: feit, mislykket, slipsløs - og etter denne timen hos frisøren: blakk.

Men i live, i hvert fall.

Mer er det kanskje ikke å håpe på.